Efter torsdagens danske optur ved Scottish Open, hvor Søren Hansen var helt i front, og hvor også Søren Kjeldsen blandede sig i topstriden, er alle danske golfspillere gledet ned i midterfeltet. På lørdagens tredje runde gik Søren Hansen en runde i 71 slag, hvilket er det samme som par på Loch Lomond-banen. Samlet er Hansen på en delt 22.-plads med fire under par. Søren Kjeldsen har brugt et slag mere end sin landsmand efter sin tredje runde i 69 slag. Vinderen fra 1996, Thomas Bjørn, har ikke fået spillet til at fungere optimalt i denne uge, og efter en runde i 73 slag er han samlet en under par på en delt 45.-plads. Lørdag eftermiddag, hvor de fleste af de førende spillere stadig var ude på banen, havde amerikanske Phil Mickelson lagt sig alene i front med samlet 12 under par. /ritzau/

Referat:
Søren Hansen, Søren Kjeldsen og Thomas Bjørn er placeret i midterfeltet efter lørdagens tredje runde ved Scottish Open i golf.